b'\n_START_ARTICLE_\nJabatan Parlimen Malaysia\n_START_SECTION_\nSejarah Bangunan Parlimen\n_START_PARAGRAPH_\nPada bulan Disember 1959, suatu kawasan berhampiran Taman Bunga Kuala Lumpur telah dipilih sebagai tapak untuk membina Kompleks Bangunan Parlimen, bangunan yang menjadi simbol kepada dasar-dasar demokrasi yang diamalkan. Dasar-dasar ini pula merupakan hak dan tanggungjawab rakyat memerintah negara mereka sendiri, kebebasan setiap rakyat menyatakan pendapatnya, kebebasan menganut agamanya, keadilan hak yang sama di sisi undang-undang dan hal memiliki harta benda. _NEWLINE_Maka pada September 1962 sebuah bukit pada paras 61 meter dari aras laut telah diratakan untuk pembinaan bangunan penuh gemilang ini. Kompleks yang menelan belanja RM18 juta ini adalah hasil ilham YTM Tunku Abdul Rahman Putra Al-Haj, Perdana Menteri Malaysia Pertama. _NEWLINE_Perletakan batu asas telah dilakukan oleh Duli Yang Teramat Mulia Sri Paduka Baginda Yang di-Pertuan Agong, Persekutuan Tanah Melayu Yang Ketiga, Tuanku Syed Putra Al-Haj Ibni Al-Marhum Syed Hassan Jamalullail D.S.M, S.M.N. DK (Brunei) pada 31 Ogos 1962 bersamaan 1 Rabiul Akhir 1382 seterusnya menandakan kerja-kerja pembinaan telah dimulakan. Pada 21 November 1963 Baginda sekali lagi diberi penghormatan untuk merasmikan pembukaan bangunan ini. _NEWLINE_Kompleks ini terdiri daripada dua bahagian terbesar iaitu\xc2\xa0:- _NEWLINE_a. Bangunan Ibu (3 tingkat) _NEWLINE__NEWLINE_b. Menara (17 Tingkat)'